Folketing
2004-04-27

Jeg undrer mig måske bare over afslutningen: at man ser frem til et positivt forløb. Det er sådan set den afslutning, fru Louise Frevert har lavet stort set hver gang, vi har diskuteret uddannelse. Men det undrer mig, at man kan se frem til et positivt forløb og samtidig kræve ministerens afgang. Det kan selvfølgelig godt være, at jeg ikke har hørt efter, eller også har jeg måske blot kigget på, hvad Dansk Folkeparti har stemt hver gang, regeringen er kommet med et udspil på uddannelsesområdet. Er det ikke rigtigt, at man stemte for at afskaffe skolepraktikken, man stemte for folkeskolereformen, man stemte for gymnasiereformen, man stemte for at nedlægge den fri ungdomsuddannelse, som vi vel må sige er de fire største ting, vores undervisningsminister har lavet, og som jeg i øvrigt synes er et udtryk for en yderst borgerlig politik. Ikke desto mindre var det fru Louise Frevert, der med en meget skinger tone i påsken krævede ministerens afgang. Det undrer mig bare.